ນາຍົກຍີ່ປຸ່ນລາອອກ ຈາກການເປັນ ຜູ້ນຳຂອງພັກ
ນາຍົກລັດຖະມົນຕີ Naoto Kan ລາອອກ ຈາກການເປັນຜູ້ນຳ ຂອງພັກປະຊາທິປະໄຕຍີ່ປຸ່ນ
ນາຍົກລັດຖະມົນຕີຍີ່ປຸ່ນ ທ່ານ Naoto Kan ໄດ້ປະກາດລາອອກຈາກການເປັນປະທານ ພັກປະຊາທິປະໄຕຍີ່ປຸ່ນໃນວັນສຸກມື້ນີ້ ຊຶ່ງຍັງຜົນເຮັດໃຫ້ສິດທິໃນການດຳລົງຕຳແໜ່ງເປັນ ຜູ້ນຳປະເທດຂອງທ່ານສິ້ນສຸດລົງ ທ່ານ Kan ໄດ້ຮັບຄວາມກົດດັນໃຫ້ລາອອກຍ້ອນມີຄວາມບໍ່ພໍໃຈຢ່າງແຜ່ກວ້າງ ກ່ຽວກັບ ການຮັບມືຂອງລັດຖະບານທ່ານ ກັບໄພແຜ່ນດິນໄຫວແລະຟອງຍັກສຸນາ ມິໃນວັນທີ 11 ມີນາຜ່ານມາ ລຸນຫຼັງທີ່ໄດ້ລອດພົ້ນ ຈາກການລົງມະຕິບໍ່ໄວ້ວາງໃຈໃນເດືອນມິຖຸນາຜ່ານມາ ທ່ານ Kan ເວົ້າວ່າ ທ່ານຈະລາອອກຖ້າຫາກມີການຮັບຜ່ານເອົາຮ່າງກົດໝາຍທີ່ສຳຄັນ 3 ສະບັບ ຄື ງົບປະມານສະບັບທີ 2 ງົບປະມານກ່ຽວກັບເລື່ອງການເງິນແລະຮ່າງກົດໝາຍສົ່ງເສີມການ ນຳໃຊ້ພະລັງງານທີ່ໃຊ້ຄືນໃໝ່ໄດ້ ຮ່າງກົດໝາຍສຸດທ້າຍ 2 ສະບັບໄດ້ມີການຮັບຮອງເອົາ ໃນວັນສຸກມື້ນີ້ ເປັນທີ່ຄາດກັນວ່າທ່ານ Kan ຈະລາອອກຢ່າງເປັນທາງການຈາກຕຳແໜ່ງຕ່າງໆ ໃນພັກ ຂອງທ່ານແລະໃນລັດຖະບານເວລາພັກປະຊາທິປະໄຕຍີ່ປຸ່ນເລືອກເອົາປະທານຄົນໃໝ່ໃນ ມື້ວັນຈັນຈະມານີ້ ຫຼັງຈາກນັ້ນບັນດາສະມາຊິກສະພາແຫ່ງຊາດ ຂອງຍີ່ປຸ່ນກໍຈະລົງຄະແນນສຽງເລືອກເອົາ ຜູ້ນຳຂອງພັກ ເປັນນາຍົກລັດຖະມົນຕີ ຊຶ່ງອາດຈະມີຂຶ້ນໃນມື້ວັນອັງຄານຈະມານີ້